b'\n_START_ARTICLE_\nMaja Wasander\n_START_PARAGRAPH_\nEster Maria Hjelt, kirjailijanimelt\xc3\xa4\xc3\xa4n Maja Wasander (23. marraskuuta 1885 Vaasa \xe2\x80\x93 29. tammikuuta 1960 Helsinki), oli suomenruotsalainen psykologi ja nuortenkirjailija.\n_START_SECTION_\nHenkil\xc3\xb6historia\n_START_PARAGRAPH_\nHjeltin is\xc3\xa4 oli professori Hjalmar Hjelt ja \xc3\xa4iti Hedvig Forsblom. H\xc3\xa4nell\xc3\xa4 oli ottolapsi Ingmar. Hjelt tuli ylioppilaaksi 1904 ja valmistui filosofian maisteriksi 1910. Filosofian lisensiaatiksi h\xc3\xa4n valmistui \xc3\x85bo Akademista 1930 ja v\xc3\xa4itteli 1948. H\xc3\xa4n opiskeli psykologiaa muun muassa Saksassa, ja h\xc3\xa4n oli merkitt\xc3\xa4v\xc3\xa4 soveltavan psykologian pioneeri Suomessa. Hjelt ty\xc3\xb6skenteli 1922\xe2\x80\x931927 ty\xc3\xb6ntekij\xc3\xb6iden valintatestej\xc3\xa4 suorittaneessa Valtionrautateiden psykoteknillisess\xc3\xa4 laboratoriossa ja my\xc3\xb6hemmin muun muassa \xc3\x85bo Akademin sovelletun sielutieteen dosenttina vuodesta 1947. H\xc3\xa4n toimi my\xc3\xb6s opettajana ja ammatinvalinnanohjaajana muun muassa Turussa, Inkoossa ja Helsingiss\xc3\xa4. _NEWLINE_Uransa alkuvuosina Hjelt toimi opettajana Porvoossa ja Turussa.'